projecte-aina/catalan_government_crawling huggingface dataset:
L'empresa catalana, que fabrica imants per a l'automoció, l'electrònica i el sector industrial, es traslladarà de Mollet del Vallès a Ripollet a finals del 2016.
• L'empresa catalana, que fabrica imants per a l'automoció, l'electrònica i el sector industrial, es traslladarà de Mollet del Vallès a Ripollet a finals del 2016.
• IMA ha rebut el suport de la Generalitat a través del programa Expansiona't d'ACCIÓ, que els ha permès augmentar les exportacions en un 60%.
• L'empresa ha tancat el 2014 amb una facturació de 7,1 M€ i preveu créixer fins als 10M€ en els pròxims tres anys.
Barcelona, 15 de febrer de 2015. – L'empresa catalana IMA, fabricant de productes magnètics per a l'automoció, l'electrònica i el sector industrial, ha invertit 3M€ en la posada en marxa d'una nova planta a Ripollet amb l'objectiu de triplicar la producció actual.
IMA, que actualment té la seu a Mollet del Vallès, traslladarà part de la producció a finals del 2016 a les noves instal·lacions, que tenen una superfície de 5.000 m2.
L'empresa ha rebut el suport de la Generalitat a través del programa Expansiona't d'ACCIÓ, que els ha permès augmentar les exportacions en un 60%.
Segons Carlos Cabral, director comercial, "el programa ens ha ajudat a fer una reorganització comercial i a utilitzar eines de màrqueting digital per cercar nous clients".
Cabral afegeix que "per a nosaltres, l'Expansiona't ha significat reforçar i sobretot millorar la nostra professionalitat".
Fundada el 1989, IMA ha tancat el 2014 amb una xifra de negoci de 7,1 M€.
L'empresa treballa amb un pla estratègic amb l'objectiu de créixer fins als 10M€ l'any 2018, així com de potenciar la fabricació de productes per a la indústria de l'automòbil.
Aquest sector suma ara el 25% de la facturació i IMA preveu incrementar-lo fins al 40% en els pròxims tres anys.
Actualment, IMA és el major fabricant d'imants a l'Estat espanyol i compta amb filials productives a la Xina i a Itàlia i amb delegacions comercials a França.
Exporta el 50% del volum de negoci a més de 60 països.
Alemanya i França concentren més del 60% del total de vendes a l'exterior.
El fabricant de productes magnètics IMA inverteix 3 milions d'euros en una nova planta a Ripollet per triplicar la producció
La publicació 'fDi Magazine' del 'Financial Times' ha tingut en compte criteris com la connectivitat, el clima de negocis, el potencial econòmic, l'estratègia de captació d'inversions estrangeres o el capital humà/estil de vida.
La publicació 'fDi Magazine' del grup 'Financial Times' ha reconegut Catalunya com la millor regió per a invertir al sud d'Europa pel període 2020-2021.
És la tercera vegada que aquest rànquing bianual -un dels rànquings més prestigiosos a escala internacional que utilitzen les multinacionals per estudiar futurs projectes d'inversió empresarial- situa Catalunya en aquesta posició.
Des de l'any 2016 Catalunya és la primera regió del sud d'Europa segons aquesta classificació.
Per la consellera d'Empresa i Coneixement, Àngels Chacón, " reconeixements com aquest posen de manifest que Catalunya és sinònim de confiança i de futur; Catalunya és una economia dinàmica, industrial, innovadora i oberta al món.
Combinem el talent, un teixit empresarial de tradició industrial diversificat, amb grans infraestructures tecnològiques i de recerca, amb una posició geogràfica estratègica, fet que ens converteix en un entorn únic on invertir i fer negocis ", subratlla.
En total, per elaborar aquesta classificació, l'fDi Magazine ha analitzat unes 150 regions.
Tenint compte criteris com la connectivitat, el clima de negocis, el potencial econòmic, el capital humà/estil de vida i l'estratègia de captació d'inversions estrangeres, el rànquing elaborat pel grup britànic determina que les regions més atractives del sud d'Europa el 2020 i el 2021 pel que fa a la captació d'inversió estrangera són (1) Catalunya, (2) Madrid i (3) Llombardia.
L'estratègia de captació d'inversions estrangeres a Catalunya s'articula mitjançant ACCIÓ -l'agència per a la competitivitat de l'empresa depenent del Departament d'Empresa i Coneixement-.
En concret, ACCIÓ compta amb l'àrea d'atracció d'inversions estrangeres Catalonia Trade & Investment, una unitat que treballa des de Barcelona i la xarxa de 40 Oficines Exteriors de Comerç i d'Inversions d'ACCIÓ al món per captar nous projectes d'inversió estrangera a Catalunya al mateix temps que assessora de manera integral les empreses estrangeres per facilitar el procés d'inversió.
Amb aquesta estratègia, l'any 2018 -últimes dades disponibles- la Generalitat va captar 84 projectes d'inversió estrangera (+20% en comparació amb l'any anterior), que van suposar una inversió de 322 milions d'euros (+34%) i la creació de 5.455 llocs de treball (+70%).
D'aquesta manera, el 2018 es va assolir la xifra més elevada de la sèrie històrica pel que fa al nombre de projectes captats per ACCIÓ i als llocs de treball creats per aquestes inversions estrangeres.
De fet, i tenint en compte que per la seva volatilitat cal mesurar la inversió estrangera en períodes amplis, en l'últim quinquenni (2014-2018) el nombre de projectes materialitzats amb el suport de la Generalitat ha augmentat un 64% en comparació amb els cinc anys anteriors.
L'estratègia de captació d'inversions estrangeres a Catalunya s'articula a través ACCIÓ i la seva àrea d'atracció d'inversions estrangeres Catalonia Trade & Investment
Les vendes de Tarragona a l'exterior l'any 2019 sumen 8.786 milions d'euros.
Les exportacions tarragonines han registrat un creixement del 3,4% el 2019 i han assolit els 8.786 milions d'euros, la xifra més alta de la sèrie històrica, segons càlculs d'ACCIÓ en base el Ministeri d'Indústria, Comerç i Turisme.
Les vendes de Tarragona representen l'11,9% del total de les exportacions catalanes.
T arragona és, d'aquesta manera, la segona demarcació catalana més exportadora, per darrere de Barcelona.
La delegada d'ACCIÓ a Tarragona, Mònica Boquera, destaca que " Tarragona torna a ser la segona demarcació per volum d'exportacions al conjunt de Catalunya, fet que posa de manifest que les empreses del territori són conscients que per seguir creixent cal obrir-se al món ".
Boquera també posa en valor que " tot i que les exportacions tarragonines sovint venen molt marcades per les dinàmiques del sector químic, altres àmbits com l'alimentació també tenen un pes molt rellevant "· Segons Boquera, " les pimes tarragonines estan treballant per consolidar les seves exportacions i la seva presència a altres països, principalment al mercat asiàtic i europeu ".
Per sectors, el gruix del creixement de les exportacions tarragonines es concentra en el refinament de petroli (+24,1%), l'alimentació (+7,6%) i els productes informàtics i electrònics (+3,9%).
Per àmbit geogràfic, les vendes de Tarragona a l'exterior han batut el rècord històric a Àsia (+28,2%) i Europa (+2,4%), a més de créixer a l'Amèrica del Nord (+2,4%).
Rècord històric al conjunt de les exportacions catalanes
El creixement de les vendes de Catalunya a l'exterior durant l'any 2019 el creixement de les vendes de Catalunya a l'exterior durant l'any 2019 (+3,1%) ha estat superior al de la mitjana de la zona euro (1,9%), al de l'Estat espanyol (1,8%) i al de països com França (2,9%), Itàlia (2,3%), o Alemanya (0,8%).
D'altra banda, les exportacions catalanes de l'any 2019 representen el 25,5% del total d'exportacions de l'Estat espanyol.
En l'àmbit territorial, l'any 2019 les exportacions han augmentat a totes les demarcacions catalanes.
Així, a Barcelona han arribat als 57.163,2 milions d'euros (+2,4%); a Tarragona, als 8.786 milions d'euros (+3,4%), i a Girona, 5.782,4 milions d'euros (+10,3%).
Les exportacions catalanes han registrat un creixement del 3,1% al 2019 i han assolit els 73.853 milions d'euros, rècord per novè any consecutiu
Les marques catalanes Cecilia de Rafael, Seventees, Etxart & Panno, Pilar del Campo i Atelier d'Ocon han donat a conèixer els seus productes en un showroom per impulsar la seva internacionalització als Estats Units.
Una delegació d'empreses catalanes del sector de la moda ha presentat aquesta setmana les seves col·leccions en un showroom davant d'un centenar d' influencers i botigues de Miami per impulsar la seva internacionalització als Estats Units.
Aprofitant l'esdeveniment, les marques catalanes han pogut mantenir reunions individuals amb els assistents, entre els quals hi havia des de representants de petites botigues o de centres comercials fins a periodistes de mitjans especialitzats en moda o prescriptors a les xarxes socials.
Aquesta iniciativa ha estat una de les actuacions més destacades d'una missió comercial organitzada aquesta setmana per la Generalitat de Catalunya a través d'ACCIÓ en col·laboració amb el Clúster Català de la Moda (MODACC) en el marc del projecte europeu Inter-tex, finançat pel Programa de Cooperació Territorial de l'Espai Sud-oest Europeu (INTERREG-SUDOE), que impulsa la internacionalització de les pimes del sector tèxtil-confecció del sud-est d'Europa (Catalunya, València, Galícia, el nord de Portugal i la regió de Migdia-Pirineus de França).
Les cinc empreses catalanes que han participat en aquesta acció comercial són Cecilia de Rafael, Seventees, Etxart & Panno, Pilar del Campo i Atelier d'Ocon, a banda de 2 empreses valencianes i 5 franceses.
Segons la directora de l'Oficina Exterior de Comerç i Inversions de Catalunya a Miami, Conchita Muñoz, " Estats Units és un mercat acostumat a importar productes tèxtils, una tendència que en el futur s'espera que s'incrementi encara més amb creixements anuals del 2,5% fins al 2020 ".
En aquest sentit, Muñoz destaca que " és un país molt gran amb una economia molt competitiva i un mercat potencial per a aquest sector de 90 milions d'habitants, que presenta grans oportunitats per a les empreses catalanes que ja que compten amb molta experiència en l'àmbit del tèxtil i ofereixen un segell de disseny de qualitat ".
A més, Muñoz subratlla que " Miami és també un port d'entrada a altres països del Carib, Amèrica Central i Amèrica Llatina ".
A més de participar en aquest showroom, en el marc de la missió la delegació empresarial ha rebut formació del sector de la moda a Miami i les millors estratègies per exportar-hi a través de ponències d'experts d'entitats com The Cocot Showroom o l'Istituto Marangoni Miami.
Les empreses també han pogut visitar els espais comercials més rellevants de Miami, reunir-se amb representants, compradors i potencials clients i participar en activitats de networking amb els principals agents del sector per connectar-se amb socis locals.
Les cinc empreses catalanes que han participat en aquesta acció comercial són Cecilia de Rafael, Seventees, Etxart & Panno, Pilar del Campo i Atelier d'Ocon
La delegació catalana participarà al congrés WEFTEC, que reunirà més de 1.000 expositors i 20.000 visitants a Nova Orleans (Louisiana, Estats Units).
10 empreses catalanes participen des d'aquest dilluns i fins dijous a la fira WEFTEC a Nova Orleans, una de les més importants de la indústria de l'aigua a Amèrica del Nord, amb l'objectiu de buscar nous socis i clients i detectar noves oportunitats de negoci en aquest sector.
Aquesta iniciativa s'emmarca en una missió empresarial organitzada per ACCIÓ –l'agència de la Generalitat de Catalunya per a la competitivitat de l'empresa, depenent del Departament d'Empresa i Coneixement- mitjançant l'Oficina Exterior de Comerç i d'Inversions a Washington i en col·laboració amb el Catalan Water Partnership (CWP), el clúster català de l'aigua.
Les empreses catalanes que participen a la missió són Encofrados Alsina, Aplicat, Bluephage, Condorchem, Createch360o, Energy & Waste, Keiken, King Diamond, Remosa i SIGMADAF Clarifiers, que treballen en diversos camps de la indústria de l'aigua.
A la fira les empreses comptaran amb un estand conjunt amb el Catalan Water Partnership (CWP), en el qual també hi haurà les empreses Tecnoturbines i STP Acuster.
La fira WEFTEC, que aquest any celebra la seva 91a edició, reunirà més de 1.000 expositors i 20.000 visitants.
Durant els tres dies de durada de l'esdeveniment se celebraran diferents ponències i xerrades per donar a conèixer les tecnologies i tendències més avançades del sector.
En aquestes jornades es tractaran diverses temàtiques de la indústria com el tractament de l'aigua, la reutilització, els sistemes de desinfecció o el control de la qualitat de l'aigua.
En el marc de l'esdeveniment, paral·lelament, s'ha organitzat una agenda individualitzada per les empreses catalanes i una sessió de networking amb companyies americanes del sector.
A més, la delegació mantindrà amb entitats com l'American Water Works Association (AWWA), l'Environmental Protection Agency (EPA) i la Water and Wastewater Equipment Manufactures Association (WWEMA).
Les empreses catalanes participaran a una sessió de networking amb companyies americanes del sector
Es tracta del Water Council, que amb seu a Milwaukee (Wisconsin) està format per més de 200 entitats americanes vinculades a les tecnologies de l'aigua.
El Catalan Water Parntership (CWP) ha signat un acord de col·laboració pels propers tres anys amb el clúster de l'aigua més gran dels Estats Units, el Water Council, amb l'objectiu d'impulsar la internacionalització del sector de l'aigua català.
Amb seu a Milwaukee (Wisconsin), l'entitat americana està formada per més de 200 membres entre pimes, grans corporacions, enginyers, emprenedors i agències governamentals.
La signatura de l'acord, que ha comptat amb el suport del Departament d'Empresa i Coneixement a través d'ACCIÓ, contempla la identificació d'oportunitats de negoci als Estats Units, la realització d'activitats conjuntes i l'aterratge d'empreses catalanes membres del CWP al país.
Nascut l'any 2008, el Catalan Water Partnership compta amb 81 associats entre grans empreses, pimes, centres de recerca i universitats.
Es tracta d'empreses distribuïdores d'aigua, indústries que fabriquen productes relacionats amb l'ús sostenible de l'aigua, enginyeries, constructores o empreses del sector de les aigües recreatives, entre d'altres.
Els clústers han tancat l'acord de col·laboració en el marc d'una missió de 10 empreses catalanes del sector de l'aigua als Estats Units per establir vincles amb potencials clients i socis i detectar noves oportunitats de negoci.
En concret, la delegació catalana ha participat a la fira WEFTEC de Nova Orleans, considerada una de les més importants d'aquest sector a l'Amèrica del Nord, que enguany ha celebrat la seva 91a edició amb més de 1.000 expositors i 20.000 visitants de tot el món.
La missió ha estat organitzada a través de l'Oficina Exterior de Comerç i d'Inversions d'ACCIÓ a Washington en col·laboració amb el CWP.
El sector de l'aigua a Catalunya
El sector de l'aigua a Catalunya està format per 402 empreses que ocupen 45.465 treballadors i facturen de manera agregada 4.480 milions d'euros vinculats directament al sector de l'aigua, una xifra que equival al 2,2% del PIB de Catalunya, segons un estudi d'ACCIÓ.
El 52,7% de les empreses catalanes del sector de l'aigua són exportadores, mentre que el 13,7% ja compta amb filials a l'estranger.
De fet, el document identifica els Estats Units, Austràlia, Brasil, l'Índia o la Xina, els com els mercats que presenten més oportunitats de negoci.
Més de 300.000 treballadors en clústers catalans
El CWP és un dels 28 clústers acreditats pel programa Catalonia Clusters impulsat per la Generalitat a través d'ACCIÓ, una iniciativa que promou l'agrupació d'empreses i entats d'un mateix sector per compartir recursos, generar sinergies i projectar-se internacionalment.
Actualment, els 28 clústers catalans del programa agrupen 2.200 empreses amb una facturació de 74.000 milions d'euros i més de 300.000 treballadors.
El sector de l'aigua a Catalunya està format per 402 empreses que ocupen 45.465 treballadors i facturen de manera agregada 4.480 milions d'euros
Es tracta de la VII Strategic Training Week, una iniciativa organitzada per ACCIÓ a través del programa Catalonia Clusters, que té l'objectiu de promoure l'agrupació d'empreses i entitats d'un mateix sector per impulsar la seva competitivitat.
16 clústers catalans han viatjat aquesta setmana a Nova York amb l'objectiu d'explorar aliances amb aquest ecosistema de referència.
Aquest viatge s'emmarca en la VII Strategic Training Week, una iniciativa organitzada per ACCIÓ –l'agència per a la competitivitat de l'empresa, depenent del Departament d'Empresa i Coneixement–, a través de les Oficines Exteriors de Comerç i d'Inversions a Nova York i Washington DC.
Els clústers catalans que han participat en aquesta iniciativa són el Catalan Water Partnership, el Beauty Cluster, MODACC, el Kid's Cluster, el Packaging Cluster, Railgrup, Indescat, CENFIM, EDUTECH, ClústerMAV, Innovi, el Clúster Foodservice, el Clúster Audiovisual de Catalunya, Solartys, el Clúster de Salut Mental de Catalunya i FEMAC.
Durant el viatge, els representants dels clústers catalans han realitzat més de 60 reunions individuals amb agents de l'ecosistema de Nova York, com la multinacional Google, l'escola de disseny Parsons, una acceleradora local de l'àmbit de l' EdTech o la regidoria de mobilitat de l'Ajuntament de la ciutat.
També han participat en reunions a les seus del Banc Mundial i el Banc Interamericà de Desenvolupament a Washington D.C amb els responsables dels programes sectorials d'aquests organismes en matèries com el transport, l'aigua, la salut, les tecnologies agràries, les tecnologies educatives, l'energia solar i l'habitatge.
A banda, els participants han rebut formació especialitzada en l'àmbit de l'estratègia de la mà de la professora de la Universitat de Columbia i experta en innovació Rita Guther McGrath, i del professor de Cornell University Samuel Bacharach, expert en gestió d'organitzacions; així com en el desenvolupament dels clústers, amb Eric Hansen, un dels fundadors de TCI Network, una xarxa especialitzada en el suport als clústers.
Així mateix, els clúster managers han mantingut trobades de networking amb directius catalans que treballen en l'ecosistema nord-americà.
A més, aquells que disposen de productes de consum han participat en un retail tour per conèixer de primera mà les particularitats dels punts de venda de referència de la ciutat com el Chelsea Market o Strand Bookstore, i el comportament del consumidor a Nova York.
Catalunya compta amb més de 25 anys d'experiència en el desenvolupament de clústers, a través del programa Catalonia Clusters.
Aquesta iniciativa està impulsada per la Generalitat a través d'ACCIÓ, amb l'objectiu de promoure l'agrupació d'empreses i entats d'un mateix sector per impulsar la seva competitivitat, compartir recursos, generar sinergies i projectar-se internacionalment.
Actualment, els 28 clústers catalans del programa agrupen 2.200 empreses amb una facturació de 74.000 milions d'euros i més de 300.000 treballadors.
Es tracta de la primera vegada que el Govern crea una línia d'ajuts perquè les companyies catalanes innovin a través de l'adquisició de patents tecnològiques amb l'objectiu de promoure la transferència de tecnologia al mercat.
· Es tracta de la primera vegada que el Govern crea una línia d'ajuts perquè les companyies catalanes innovin a través de l'adquisició de patents tecnològiques amb l'objectiu de promoure la transferència de tecnologia al mercat.
· Aquesta línia d'ajuts està destinada a empreses de tots els sectors per a projectes d'una durada de dos anys.
· Durant els últims anys, les xifres mundials de patents registrades han tingut un creixement del 9% entre 2012 i 2013, assolint la xifra de 2,6 milions de patents registrades arreu del món durant l'any 2013.
La Generalitat destina prop d'1 milió d'euros a una nova línia d'ajut que incentiva la compravenda de patents tecnològiques.
Aquesta línia fomenta que les empreses catalanes puguin innovar a través de l'adquisició de tecnologia externa en forma de patent per aplicar-la a la fabricació dels seus productes.
Es tracta de la primera vegada que el Govern crea una línia d'ajuts per ajudar a les petites i mitjanes empreses a incorporar estratègies de diferenciació mitjançant la utilització de patents de tercers.
L'objectiu d'aquesta nova línia d'ajut és també augmentar el nombre de publicació de patents amb utilitat industrial a Catalunya.
D'aquesta manera, es pretén mobilitzar el mercat de compra-venda de la tecnologia creada pels centres de recerca, les universitats o fins i tot, altres empreses.
La compra de patents és una via més perquè les noves tecnologies arribin al mercat.
Els requisits de la línia d'ajut contemplen que l'adquisició sigui d'una patent que es pugui aplicar o comercialitzar a qualsevol país ja que l'objectiu és que els productes fabricats amb aquesta tecnologia es puguin vendre protegits amb la patent als mercats internacionals.
Les empreses beneficiades amb aquest ajut, tindran dos anys per fabricar un prototip creat amb la tecnologia adquirida que es pugui internacionalitzar.
La línia està oberta a qualsevol tipus de pime i es prioritzarà les empreses dels sectors de l'estratègia RIS3CAT de recerca i innovació per a l'especialització intel·ligent.
Durant els últims anys, les xifres mundials de patents registrades han tingut un creixement del 9% entre 2012 i 2013, assolint la xifra de 2,6 milions noves sol·licituds de tecnologies arreu del món durant l'any 2013.
Els països que més sol·licituds de patents registren són la Xina, els Estats Units, el Japó, Corea del Sud i l'Oficina Europea de patents.
La Generalitat incentiva la compravenda de patents amb prop d'1 milió d'euros
Faromatics ha comptat amb el suport de la Generalitat a través de l'ajut Startup Capital d'ACCIÓ, un ajut a fons perdut de fins a 75.000 euros per impulsar el creixement de startups en fase inicial.
La startup catalana Faromatics ha desenvolupat un robot que permet monitoritzar l'estat de les instal·lacions avícoles amb uns sensors que mesuren les condicions ambientals (temperatura, humitat, CO2) i l'estat de salut dels animals.
Això permet al granger controlar l'estat de les aus en tot moment a través d'un sistema en núvol i d'alarmes telemàtiques que l'avisen en cas de detectar qualsevol anomalia.
Faromatics ha comptat amb el suport d'ACCIÓ –l'agència de la Generalitat per a la competitivitat de l'empresa- a través del programa Startup Capital, que els ha permès accedir a un ajut de 75.000 euros per finançar les activitats derivades de l'execució del seu pla de negoci inicial.
Es tracta d'un ajut dirigit a una vintena de startups tecnològiques cada any.
El robot desenvolupat per l'empresa, suspès sobre rails, circula constantment per la nau.
A través de càmeres i sensors detecta paràmetres de l'ambient i també comprova l'estat de les instal·lacions –per tal de trobar components avariats o trencats–, analitza els excrements dels animals per detectar possibles malalties i fins i tot detectar baixes entre els animals.
En cas d'haver alguna anomalia, el sistema avisa al granger mitjançant SMS o correu electrònic.
A més, també disposa d'una aplicació web mitjançant la qual l'usuari pot supervisar l'estat dels animals en qualsevol moment.
El CEO de Faromatics, Heiner Lehr, explica que "el nostre dispositiu permet al identificar les necessitats dels animals en cada moment, al mateix temps que racionalitzar el temps de vigilància i dedicació per part del granger", també afegeix que "la monitorització constant de les aus permet detectar malalties entre 24 i 48 hores abans de mostrar-ne els símptomes i així reduir l'administració d'antibiòtics, resultant en una millora per a l'operativitat de les granges i per al benestar dels animals i els consumidors".
Faromatics és una startup fundada l'any 2016, amb seu a Vilanova i la Geltrú.
Actualment estan treballant en 4 prototips del producte a granges de l'Estat espanyol, Països Baixos i Regne Unit.
En cas d'haver-hi alguna anomalia a les naus, el sistema avisa al granger mitjançant SMS o correu electrònic